কুড়িগ্রাম : বৃষ্টি কমেছে। বন্যার পানিও নামছে, তবে তা ধীরে নামছে। কুড়িগ্রাম জেলার সার্বিক বন্যা পরিস্থিতির অবনতি ঘটেনি। ঘরবাড়ি ডুবে যাওয়ায় যেসব লোক আশ্রয়কেন্দ্র বা দূরে বাঁধ ও মহাসড়কের পাশে আশ্রয় নিয়েছিলেন তাদের কেউ কেউ গ্রামে ফিরতে শুরু করেছেন। অভ্যন্তরীণ রুটে এখনও সড়ক যোগাযোগ বন্ধ রয়েছে। ত্রাণ বিতরণ ও জরুরি প্রয়োজনে লোকে ইঞ্জিনচালিত নৌকায় যাতায়াত করছে। ক্ষতিগ্রস্থ হয়ে পড়েছেন প্রায় সাড়ে তিন লাখ কৃষক। প্রায় সপ্তাহকাল ধরে পানিতে নিমজ্জিত থাকা প্রায় ৪৮ হাজার হেক্টর জমির রোপা আমনের বেশির ভাগই নষ্ট হয়ে যাওয়ার সম্ভাবনা রয়েছে বলে জানিয়েছেন জেলা কৃষি সম্প্রসারণ অধিদফতর। ঘরবাড়িগুলোতে এখনো কোমর সমান পানি জমে থাকায় সেখানে বসবাসের উপায় নেই। ফুলবাড়ী উপজেলা কৃষি কর্মকর্তা মাহাবুবুর রশিদ জানান, এ বছর চলতি আমন মৌসুমে কৃষকরা এ উপজেলায় ১১ হাজার দুই শত হেক্টর জমিতে ধান লাগিয়েছে। কিন্তু বন্যার পানিতে প্লাবিত হয়ে ৮ হাজার ৮শ হেক্টর জমির আমন ধান তলিয়ে গেছে। বর্ষাকালীন সবজি খেতও তলিয়ে গেছে।